DA Den Europæiske Unions Tidende CE 84/748

(2004/C 84 E/0843)

SKRIFTLIG FORESPØRGSEL E-4066/03

af Juan Naranjo Escobar (PPE-DE) til Kommissionen

(14. januar 2004)

Om: Biometriske pas

En af de foranstaltninger, som Kommissionen i henhold til sit arbejdsprogram (1) planlægger for 2004, vedrører forslaget til forordning om fastlæggelse af karakteristika i forbindelse med visainformationssystemet.

Samtidig skal alle personer fra en række lande, som ønsker at rejse ind i USA, fra den 5. januar 2004 scannes med henblik på registrering af bestemte biometriske karakteristika, så deres ophold i landet kan kontrolleres. Fra næste år vil der i USA blive udstedt biometriske pas.

Der er flere muligheder i forbindelse med den biometriske teknologi: Man kan tage udgangspunkt i ansigtet, hænderne og endog øjnene. Omkostningerne ved denne teknologi er stadig meget høje, og der kan ikke på nuværende tidspunkt sikres fuldstændig pålidelighed.

Hvilken tidshorisont arbejder Kommissionen med for så vidt angår pas med anvendelse af biometrisk teknologi? Anser Kommissionen en indførelse heraf for mulig på mellemlang sigt?

Svar afgivet på Kommissionens vegne af António Vitorino

(18. februar 2004)

På europæisk plan fastslog Det Europæiske Råd i Thessaloniki (19. og 20. juni 2003), at der for at øge sikkerhedsniveauet i området med frihed, sikkerhed og retfærdighed er behov for »en sammenhængende strategi i EU med hensyn til biometrisk identifikation eller biometriske data, idet målet må være harmoniserede løsninger for så vidt angår tredjelandsstatsborgeres rejsedokumenter, EU-borgernes pas og informationssystemerne (VIS og SIS II)«, og det opfordrede Kommissionen »til at udarbejde passende forslag, i første omgang vedrørende visa«.

Som et første skridt fremlagde Kommissionen i september 2003 to forslag (2) om integration af to biometriske identifikatorer, nemlig ansigtsbilledet og to fingeraftryk, i det ensartet udformede visum og opholdstilladelsen for tredjelandsstatsborgere.

Som det andet skridt vil Kommissionen snart fremlægge et forslag om harmonisering af sikkerhedselementerne i det europæiske pas, inklusive biometriske identifikatorer. Dette forslag vil kun komme til at indeholde bestemmelser, som forbedrer passikkerheden ved at harmonisere en række fælles sikkerhedselementer, som på nuværende tidspunkt er fastsat i en ikke-bindende resolution, der er vedtaget af repræsentanterne for medlemsstaterne, forsamlet i Rådet, og ved at gøre disse sikkerhedselementer retligt bindende. Desuden skal der integreres biometriske identifikatorer i passet. Det arbejde, der skal gøres, bør kun omfatte det, der er nødvendigt af hensyn til sikkerheden og kontrollen med EU-borgere, der passerer de ydre grænser.

I forslagene om visa og opholdstilladelser for tredjelandsstatsborgere (2) fastsættes de lovgivningsmæssige rammer for integration af biometriske identifikatorer i sådanne dokumenter. Arbejdet med at udvikle de praktiske gennemførelsesforanstaltninger vedrørende de tekniske specifikationer for de valgte biometriske identifikatorer og gøre dem sikre skal udføres af det udvalg, der er nedsat ved artikel 6 i Rådets forordning (EF) nr. 1683/95 af 29. maj 1995 om ensartet udformning af visa (3). Gennemførelsesfristen, som er på to år for ansigtsbilledet og tre år for fingeraftrykkene, begynder først at løbe, når Kommissionen har vedtaget de tekniske specifikationer.

Med hensyn til passet vil der i ovennævnte forslag til forordning blive foreslået et tilsvarende system.

(1) KOM(2003) 645 endelig udg.

(2) KOM(2003) 558 endelig udg.

(3) EFT L 164 af 14.7.1995.